पाएं अपने शहर की ताज़ा ख़बरें और फ्री ई-पेपरडाउनलोड करें
कोरोनाकाल में रेमडेसिविर इंजेक्शन जीवन बचाने का रामबाण बना हुआ है। इसी कारण कालाबाजारी का रावणराज दस मुंह फैलाए अट्टहास कर रहा है। व्यवस्था को मुंह चिढ़ाते ये शहर के गुनहगार इतने बेखौफ हैं कि हमारे हिस्से की दवा की खुलेआम कालाबाजारी कर रहे हैं। अस्पतालों के ये ब्लैकिए रेमडेसिविर की होम डिलीवरी तक कर रहे हैं।
सरकार के पास चाहे आम आदमी के लिए इन दवाओं की किल्लत हो लेकिन इन कालाबाजारों से आप जितने चाहे इंजेक्शन इंजेक्शन खरीगद सकते हो। महामारी के इस दौर में जरूरतमदों को 899 से 3490 रुपए तक की कीमत वाले ये इंजेक्शन 30 हजार रुपए तक बेच रहे हैं। इंसानियत को शर्मसार करते ये ‘बेईमान’ खुली सांस इसलिए ले पा रहे हैं, क्योंकि वो जानते हैं कि सिस्टम हांफ रहा है। जिम्मेदार बेहोशी की हालत में हैं। वो कुछ करेंगे ही नहीं।
हैरत की बात है कि रेमडेसिविर की ब्लैक मार्केटिंग की सूचनाओं पर जयपुर के ड्रग विभाग के अधिकारियों को सूचना देने के बावजूद कोई कार्रवाई नहीं की गई। शिकायत हाेने पर बस औपचारिक कार्रवाई कर खानापूर्ति की गई। भास्कर के दो रिपोर्टरों और उनके दो सहयोगियों ने इस पूरे मामले का पर्दाफाश करने के लिए स्टिंग किया।
हैरानी की बात यह कि निजी अस्पतालों के साथ-साथ प्रदेश के सबसे बड़े कोविड अस्पताल आरयूएचएस में भी रेमडेसिविर की कालाबाजारी सामने आई है। ऐसे में पूरे तंत्र की मॉनिटरिंग पर सवाल खड़े होना लाजिमी है। कालाबाजारी पर जिम्मेदार जवाब देना तक ठीक नहीं समझते। अब सवाल यह कि सवाल किससे पूछा जाए?
10 गुना ज्यादा दाम बताए, मजबूरी बताई ताे 5 गुना पर माना
जालूपुरा निवासी एक महिला काे काेराेना का संक्रमण हुआ। दो दिन में ही फेफड़ों का संक्रमण करीब 70% पहुंच गया। मुरलीपुरा के निजी डॉक्टरों ने रेमडेसिविर लाने को कहा। सीमएचओ ऑफिस समेत शहर से कहीं नहीं मिला तो फिर अचानक 29 अप्रैल को महिला के भतीजे इकारामुद्दीन को किसी ने बताया कि एक अस्पताल का कर्मचारी 5 गुना अधिक दरों पर देने को तैयार है। इस पर भास्कर रिपोर्टर और राज. मुस्लिम परिषद संस्थान के अध्यक्ष युनूस चाैपदार और संजू सैफ ने 9928350551 नंबर पर डील की और उसे भट्ठा बस्ती बुलाया।
मार्कर से गुनाह मिटाया बोला- काला रंग है ही ऐसा
नंबर पर कॉल किया गया तो युवक ने भट्टा बस्ती स्थित थाने के सामने एक बिल्डिंग मैटेरियल सप्लायर्स की दुकान के पास बुलाया। पहुंचे तो देखा कि युवक के गले में सीके बिरला हॉस्पिटल का आईडी कार्ड था। गोल-गोल घुमाने के बाद युवक एक गली में ले गया। मोलभाव शुरू हुआ। 20000 रुपए में बात बन गई। पहले उसने पैसे लिए फिर इंजेक्शन दिया। वायल देने से पहले डिब्बी खोलकर उस पर लिखा बैच नंबर मार्कर से मिटा दिया। यह क्या कर रहे हो, पूछने पर वो बोला- क्या करें, काला रंग है ही ऐसा। सबकुछ छिपा देता है। मजबूरी है।
मुस्कुराते हुए नोट गिने बोला- और चाहिए तो बता देना
खुद को अस्पताल का कर्मचारी बताने वाला शख्स नोट हाथ में लेने के बाद चेहरे पर अजीब मुस्कान लिए हुए था। जाने से पहले बोला...और भी चाहिए होगा तो बता देना...दे दूंगा। अपने पास इंजेक्शन की कोई कमी नहीं है। हां...पैसे पूरे लाना। इंजेक्शन लेने के बाद भास्कर सहयोगी वहां से निकले और इंक रिमूवर और पेट्रोल से मार्कर का निशान हटाया। इंजेक्शन महिला मरीज काे लगा दिया, लेकिन उसकी खाली वाइल और रैपर सुरक्षित रख लिया, जिस पर बैच नम्बर साफ दिख रहा है। इसका पूरा वीडियो भास्कर के पास है
आरयूएचएस से भी 60000 रु. में दो वायल खरीदे, वहां से कई गायब हैं
कालाबाजारी का मामला आया सबसे बड़े कोविड केयर अस्पताल आरयूएचएस से। भास्कर ने आरयूएचएस में भर्ती एक मरीज के परिजन की मदद से रेमडेसिविर की वायल खरीदी। ली। वायल बेचने वाला स्टाफ इतना शातिर कि उसने वायल के न केवल बैच नंबर मिटाए बल्कि उन्हें कुरच दिया ताकि पता नहीं चल सके कि यह बैच नंबर की वायल आरयूएचएस आई थी।
भास्कर की मदद कर रहे तनुज ने पहली वायल खरीदी, लेकिन देने वाले ने कहा पहली वायल के बाद ही और वायल देगा। आरयूएचएस से एक वायल खो-जाना बड़ी बात नहीं थी तो वह वायल किसी जरूरतमंद को देकर अन्य वायल खरीदी। इसके बाद अन्य दो वायल और खरीदी गई। दैनिक भास्कर के पास अभी आरयूएचएस स्टाफ से खरीदी गई दो वायल हैं और अस्पताल इनकी गिनती करा सकता है।
आरयूएचएस के पास न केवल दो बल्कि और भी कई वायल कम निकलना तय है। मालूम हो कि भास्कर के मददगार तनुज ने 58000 में दो और फिर 30000 में एक और वायल खरीदी।
कालाबाजारी करने वालों पर सख्ती लेकिन चेन नहीं टूट रही है
आरयूएचएस में मरीजों को रेमडेसिविर के इंजेक्शन कम लगाए गए हैं
आरयूएचएस से पैक वायल बाहर तभी आ सकती है जब भर्ती मरीजों के वायल नहीं लगे और इन वायल लगाना दिखा दिया जाए। आरयूएचएस में जो गंभीर मरीज भर्ती हैं, उन्हें रेमडेसिविर लगाया ही नहीं गया। रेमडेसिविर को बाहर 35 हजार रुपए में बेच दिया गया।
विभाग-कमेटी ने मामले में क्या किया
रेमडेसिविर जगह-जगह ब्लेक में यह बेची जा रही है। ऐसा भी नहीं कि अधिकारियों को जानकारी नहीं। यहां तक कि जानकारी देने के बाद भी ड्रग विभाग के उच्चाधिकारियों ने कोई कार्रवाई नहीं की। ड्रग कंटाेलर को सूचना देने के लिए कई बारगी फोन किए लेकिन उन्होंने किसी तरह की मदद नहीं की।
1 सवाल- ड्रग कंट्रोलर राजाराम जी! इस कालाबाजारी को रोकना आप ही का काम है; ऐसे लोगों पर आखिर कार्रवाई क्यों नहीं करते?
हमारे रिपोर्टर ने इन्हें 3 दिन में 10 बार फोन किया, इन्होंने उठाया नहीं; साहब! जनता जवाब चाहती है। यह स्पेस आपके लिए छोड़ा गया है। आपके जवाब का इंतजार रहेगा...
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn